Sos anghelos…

Sos anghelos ch’in chelu tenzo mannos
han a pregare pro sa sorte mia,
pro chi mai mi manchet s’energia
in mesu a patimentos e a dannos.

Un’appena fit giòmpidu a vint’annos,
s’atteru deghennoe ebbi’ebbia
ei su terzu in sa matessi via
m’ha fattu ponner de luttu sos pannos.

Tres fizos, tres gigantes, tres fiores,
chi ponian sa muda in custu logu
che mazzu ’e lizos friscos in s’altare.

Non pódene sos annos benidores
dàremi unu gentile disaogu
chi lìmitet su meu lagrimare.